Kontra Channel

Το **Kontra Channel** είναι Ελληνικός ιδιωτικός τηλεοπτικός σταθμός περιφερειακής εμβέλειας, με έδρα τον Ταύρο.

## Ιστορικό
Ξεκίνησε στις 6 Σεπτεμβρίου 2010, αντικαθιστώμενο το ΤηλεΦΩΣ που εκπέμπει από το 1994, έπειτα από επαφές που ξεκίνησε ο Γιώργος Κουρής με την τότε ιδιοκτησία λίγους μήνες πριν.

## Πρόγραμμα
Μεταδίδει ενημερωτικό πρόγραμμα ενώ περιλαμβάνει και τηλεπωλήσεις. Μια από τις μακροβιότερες εκπομπές του, είναι το *Επί του Πιεστηρίου* με βασικό σχολιαστή τον Μάκη Κουρή ενώ μέχρι σήμερα έχουν εργαστεί ο Στέφανος Χίος, ο Τέρενς Κουίκ, ο Γιώργος Κουβαράς, ο Σίμος Β. Κεδίκογλου, ο Αργύρης Ντινόπουλος, η Τάνια Ιακωβίδου, η Βίκυ Μιχαλονάκου, ο Γιώργος Τράγκας, ο Γιώργος Γεωργίου, ο Τάκης Σπηλιόπουλος, ο Γιώργος Μελιγγώνης, η Αναστασία Γιάμαλη, ο Πάνος Χαρίτος κ.ά.

## Φυσιογνωμία
Το κανάλι παρότι διαθέτει μη ενημερωτική άδεια καθώς λειτουργούσε ως ΤηλεΦΩΣ, από το Σεπτέμβριο του 2010 ως Kontra προβάλλει ενημερωτικό πρόγραμμα κάτι νομοθετικά απαγορευτικό. Δύο μήνες μετά το ΕΣΡ επέβαλε πρόστιμο 15.000 ευρώ στο κανάλι καθώς βάσει του νόμου 3592/2007 μόνο μια φορά δηλώνεται η «φυσιογνωμία προγράμματος». Στις 15 Ιουλίου 2019 το ΕΣΡ κάλεσε εκ νέου το κανάλι σε απολογία για τη συνέχιση της παράβασης, από την οποία απαλλάχθηκε μετά από δύο μήνες. Ωστόσο, κατέθεσε στο ΕΣΡ να αλλάξει και τυπικά τη φυσιογνωμία του προγράμματός του, από μη ενημερωτική σε ενημερωτική, κάτι που κατέστη εφικτό στις αρχές του 2024.

## Εμβέλεια
Ο σταθμός εκπέμπει ελεύθερα ψηφιακά μέσω της Digea από 14 κέντρα εκπομπής σε Αττική και Εύβοια και συνδρομητικά μέσω της NOVA από το 2012, και της COSMOTE TV, όπου στη δεύτερη πλατφόρμα δεν εξέπεμπε το διάστημα 2018-2023.

Ο σταθμός συνεργάζεται με άλλους τοπικούς σταθμούς στην Ελλάδα για αναμετάδοση προγραμμάτων, με το *Euro TV* Κεντρικής Μακεδονίας για το κεντρικό δελτίο ειδήσεων και την ενημερωτική εκπομπή Kontra 24, με το *Σητεία TV* Κρήτης επίσης για το κεντρικό δελτίο, με τη *Δέλτα Τηλεόραση* Ανατολικής Μακεδονίας και Θράκης για την εκπομπή Western και με την *ΟΡΤ* Πελοποννήσου για την εκπομπή Kontra View.

## Ιδιοκτησία
Τον Ιούνιο του 2010, ο Γιώργος Κουρής μέσω μιας κυπριακής εταιρείας εξαγόρασε το 75% της *Βιοδιάσωση Ραδιοτηλεοπτική - Οικολογική Α.Ε.* με τον διακριτικό τίτλο *Τηλεφώς - Νέα Ζωή Α.Ε.* η οποία μετονομάστηκε σε *Kontra Media - Μέσα Μαζικής Ενημέρωσης Α.Ε.* με τον διακριτικό τίτλο *Kontra Media* αλλάζοντας έδρα στον Ταύρο αλλά και δραστηριότητες.

Το ΕΣΡ δεν ενέκρινε τη μεταβίβαση του 75% λόγω έλλειψης στοιχείων της αγοράστριας κυπριακής εταιρείας ενώ ο Κώστας Παπανικόλας συνέχισε να διατηρεί το 25%, έως το 2021 που υπήρξε απόπειρα μεταβίβασης του ποσοστού στον Δημήτρη Σπυρόπουλο, που επίσης δεν ενέκρινε το ΕΣΡ λόγω μη ύπαρξης συμβολαίου και ο οποίος αγοραστής ήταν από το 2004 που συστάθηκε η Βιοδιάσωση συμμέτοχος διοικητικά και μετοχικά κατέχοντας το 25% που πούλησε το 2010 στον Κουρή, ενώ λόγω του θανάτου του Κώστα Παπανικόλα στις 5 Μαΐου 2023 το 25% που απέμεινε στη μετονομασθείσα από Βιοδιάσωση Kontra Media είναι ανενεργό λόγω μη κληρονομικής διαδοχής, και στην οποία ενδιάμεσα τροποποιήθηκε το καταστατικό της.

Την περίοδο 2023-2024 έγινε απόσχιση του Kontra Channel από την Kontra Media Α.Ε. και απορρόφηση αυτού από τη νεοσυσταθείσα θυγατρική της πρώτης εταιρείας υπό την επωνυμία *Kontra Υπηρεσίες TV Marketing Μονοπρόσωπη Α.Ε.* που έχει κοινές δραστηριότητες με την μητρική της αλλά με διαφορά στο μονομελές διοικητικό όργανο που είναι ο Γιώργος Τσιρογιάννης, με απόφαση του Μονομελούς Πρωτοδικείου.

## Λογότυπα

## Παραπομπές


## Εξωτερικοί σύνδεσμοι
*Επίσημη ιστοσελίδα Kontra Channel

Κατηγορία:Μέσα Μαζικής Ενημέρωσης της Αθήνας
Κατηγορία:Ιδιωτικοί τηλεοπτικοί σταθμοί περιφερειακής εμβέλειας (Αττική)
Κατηγορία:Kouris Media Group
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2010